《赠杨教授》
宋代·李石

读书要身荣，得禄为亲喜。
端知绛帐华，乃在彩衣里。
冷官多澹泊，有道足甘旨。
登堂四壁余，发帙照案几。
尚有老孟光，环以三稚子。
一笑扶鹤发，相见折屐齿。
出门顾诸生，正事歌锡尔。
生朝适余暇，汤饼庆弧矢。
众客集清辰，好语塞两耳。
我有海上方，剩泛杯中蚁。
永为萱堂寿，胜饮菊潭水。

作者简介：李石。少负才名，既登第，任大学博士，出主石室，就学者如云。蜀学之盛，古今鲜俪。后卒成都，时作山水小笔，风调远俗。卒年七十外。